Neuvoston 8 päivänä marraskuuta 2001 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 10/2002 Euroopan parlamentin ja neuvoston direktiivin antamiseksi tilastotietojen keruusta jäsenvaltioissa tiettyjen hedelmäpuulajien viljelmien tuotantomahdollisuuksien määrittämiseksi



Virallinen lehti nro C 045 E , 19/02/2002 s. 0060 - 0065



Neuvoston 8 päivänä marraskuuta 2001 vahvistama yhteinen kanta (EY) N:o 10/2002 Euroopan parlamentin ja neuvoston direktiivin 2002/.../EY antamiseksi tilastotietojen keruusta jäsenvaltioissa tiettyjen hedelmäpuulajien viljelmien tuotantomahdollisuuksien määrittämiseksi (2002/C 45 E/04) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 285 artiklan, ottavat huomioon komission ehdotuksen(1), noudattavat perustamissopimuksen 251 artiklassa määrättyä menettelyä(2), sekä katsovat seuraavaa: (1) Täyttääkseen perustamissopimuksella sekä hedelmä- ja vihannesalan yhteistä markkinajärjestelyä koskevilla yhteisön säännöksillä sille annetun tehtävän komissiolla on oltava tarkkaa tietoa tiettyjen hedelmäpuulajien viljelmien tuotantomahdollisuuksista yhteisössä sekä käytössään keskipitkän ajan ennusteita tuotannosta ja tarjonnasta markkinoilla. Nykyisin tämä tehtävä on toteutettu tilastotietojen keruusta jäsenvaltioissa tiettyjen hedelmälajien viljelmien tuotantomahdollisuuksien määrittämiseksi annetun neuvoston direktiivin 76/625/ETY(3) puitteissa. Uusien muutosten yhteydessä direktiivi olisi selkeyden vuoksi kumottava ja korvattava tällä direktiivillä. (2) Tämän vuoksi olisi kaikkien jäsenvaltioiden kerättävä tiedot samaan aikaan saman hedelmäpuulajin viljelmistä samoin perustein ja verrannollisella tarkkuudella. Uudet viljelmät tuottavat täyden sadon vasta usean vuoden kuluttua. Tämän vuoksi tietojen keruu olisi toistettava joka viides vuosi, jotta voidaan saada varmaa tietoa tuotantomahdollisuuksista vielä tuottamattomatkin hedelmäpuut huomioon ottaen. (3) Jokaisessa jäsenvaltiossa olisi tutkittava yhdenmukaisesti jokaisen hedelmälajin tärkeimmät lajikkeet pyrkien niin täydelliseen lajikeluokitteluun kuin on tarpeen. (4) Aiemmasta hedelmäpuuviljelmiä koskevasta tietojen keruusta saadun kokemuksen perusteella on tarpeen ottaa käyttöön tietty joustavuus jäsenvaltioiden käyttämien tietojenkeruumenetelmien osalta kuitenkin varmistaen tietojen vertailukelpoisuus eri jäsenvaltioiden välillä. (5) Suunnitellun toiminnan tavoitteita eli luotettavien ja täydellisten tilastojen saamista tiettyjen hedelmäpuulajien viljelmien tuotantomahdollisuuksista yhteisössä ja keskipitkän ajan ennusteiden saamista yhteisön tuotannosta sekä tarjonnasta ei voida riittävällä tavalla saavuttaa jäsenvaltioiden toimin, vaan ne voidaan toiminnan vaikutusten vuoksi saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa varmistetun suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi. (6) Tämän direktiivin täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(4) mukaisesti, OVAT ANTANEET TÄMÄN DIREKTIIVIN: 1 artikla 1. Jäsenvaltioiden on kerättävä vuoden 2002 kuluessa ja sen jälkeen joka viides vuosi tiedot alueensa tiettyjen hedelmäpuulajien viljelmistä. 2. Tiedot kerätään seuraavista lajeista: a) syötäväksi tarkoitetut omenat, b) syötäväksi tarkoitetut päärynät, c) persikat, d) aprikoosit, e) appelsiinit, f) sitruunat, g) pienet sitrushedelmät. Liitteenä olevassa taulukossa osoitetaan ne lajit, joista kerätään tietoja eri jäsenvaltioissa. Luetteloa mainituista lajeista sekä kyseistä taulukkoa voidaan muuttaa 8 artiklan 2 kohdassa tarkoitettua menettelyä noudattaen. Selvitys ainoastaan muuhun käyttöön kuin syötäväksi tarkoitettujen omena- ja päärynälajikkeiden viljelmistä on vapaaehtoinen. 3. Tietojen keruu koskee kaikkia tiloja, joilla on istutettuja hedelmäpuita, edellyttäen, että tuotetut hedelmät on kokonaan tai pääosin tarkoitettu markkinoille. Tietojen keruu käsittää yhden lajin viljelmät ja sekaviljelmät, toisin sanoen hedelmäpuuviljelmät, joilla viljellään useita 2 kohdan ensimmäisessä alakohdassa tarkoitettuja lajeja tai yhtä tai useampaa näistä lajeista yhdessä muiden lajien kanssa. 4. Tiedot voidaan kerätä 3 artiklassa esitettyjen edellytysten mukaisesti joko kokonaistutkimuksena tai satunnaisotantaan perustuvana. 2 artikla 1. Edellä 1 artiklassa tarkoitettu tietojen keruu on toteutettava siten, että tulokset voidaan esittää yhdistelemällä eri tavoin seuraavia tunnuspiirteitä: A. Hedelmälajike Kunkin hedelmälajin osalta on esitettävä tärkeysjärjestyksessä riittävä määrä lajikkeita, jotta kunkin jäsenvaltion osalta voidaan arvioida erikseen lajikkeittain vähintään 80 prosenttia kyseisen hedelmäpuulajin kokonaisistutusalasta, ja joka tapauksessa olisi esitettävä kaikki ne lajikkeet, jotka ovat vähintään 3 prosenttia kyseisen hedelmäpuulajin kokonaisistutusalasta. B. Puiden ikä Puiden ikä on laskettava niiden istuttamisesta maahan. Syksystä kevääseen ulottuvaa istutuskautta pidetään yhtenä jaksona. C. Istutusala, nettoalue, puiden lukumäärä ja istutustiheys Viljelmän istutustiheys voidaan merkitä muistiin suoraan tai laskea se istutusalan perusteella. 2. Yksityiskohtaiset säännöt tämän artiklan soveltamiseksi annetaan 8 artiklan 2 kohdassa tarkoitettua menettelyä noudattaen. 3 artikla 1. Jos tietojen keruu suoritetaan otantatutkimuksena, otannan on oltava vähintään 95 prosenttia hedelmäpuiden istutusalasta. Ne alat, jotka eivät kuulu otokseen, arvioidaan. 2. Jäsenvaltioiden on otantatutkimuksen tulosten osalta toteutettava kaikki toimenpiteet sen varmistamiseksi, että otantavirhe olisi enintään 3 prosenttia kunkin hedelmäpuulajin kansallisesta kokonaisalasta 68 prosentin luottamustasolla. 3. Jäsenvaltioiden on toteutettava aiheelliset toimenpiteet rajoittaakseen raportoinnin virheitä ja arvioidakseen tarvittaessa niiden vaikutusta kunkin hedelmäpuulajin kokonaisistutusalaan. 4. Yksityiskohtaiset säännöt tämän artiklan soveltamiseksi annetaan 8 artiklan 2 kohdassa tarkoitettua menettelyä noudattaen. 4 artikla 1. Jäsenvaltioiden on toimitettava tietojen keruun tulokset komissiolle mahdollisimman nopeasti, kuitenkin viimeistään tietojen keruuvuotta seuraavan vuoden lokakuun 1 päivänä. 2. Edellä 1 kohdassa tarkoitetut tulokset on toimitettava tuotantoalueittain. Jäsenvaltioissa noudatettavat tuotantoalueiden rajat vahvistetaan 8 artiklan 2 kohdassa tarkoitettua menettelyä noudattaen. 3. Edellä 3 artiklassa tarkoitetut todetut tarkastusvirheet samoin kuin otantavirheet on ilmoitettava tietojen keruun toteuttamista seuraavan vuoden lokakuun 1 päivään mennessä. 4. Jäsenvaltioiden on toimitettava komissiolle menetelmäraportti siitä, miten tiedot on kerätty, viimeistään tietojen keruuvuotta seuraavan vuoden lokakuun 1 päivänä. 5 artikla Niiden jäsenvaltioiden, joilla on käytettävissään vuosittaisia tietoja: a) alueellaan poisraivatuista hedelmäpuulajien viljelyaloista ja b) alueelleen perustetuista uusista hedelmäpuulajien viljelmistä, on ilmoitettava kyseiset tiedot komissiolle viimeistään viitevuotta seuraavan vuoden lokakuun 31 päivänä. 6 artikla Komissio tutkii jäsenvaltioita kuullen ja niiden kanssa jatkuvassa yhteistyössä: a) toimitetut tietojen keruun tulokset; b) tekniset ongelmat erityisesti tietojen keruun valmistelussa ja toteutuksessa; c) tietojen keruun tulosten merkityksen. 7 artikla Komissio esittää Euroopan parlamentille ja neuvostolle vuoden kuluessa siitä, kun jäsenvaltiot ovat ilmoittaneet tulokset, kertomuksen tietojen keruun yhteydessä saaduista kokemuksista. 8 artikla 1. Komissiota avustaa neuvoston päätöksellä 72/279/ETY(5) perustettu pysyvä maataloustilastokomitea. 2. Jos tähän kohtaan viitataan, sovelletaan päätöksen 1999/468/EY 4 ja 7 artiklaa ottaen huomioon mainitun päätöksen 8 artiklan säännökset. Päätöksen 1999/468/EY 4 artiklan 3 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä. 9 artikla Kumotaan direktiivi 76/625/ETY ...(6) alkaen. Viittauksia direktiiviin 76/625/ETY pidetään viittauksina tähän direktiiviin. 10 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ...(7) mennessä. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 11 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 12 artikla Tämä direktiivi on osoitettu kaikille jäsenvaltioille. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 96 E, 27.3.2001, s. 212. (2) Euroopan parlamentin lausunto, annettu 13. kesäkuuta 2001 (ei vielä julkaistu virallisessa lehdessä), neuvoston yhteinen kanta, vahvistettu 8. marraskuuta 2001, ja Euroopan parlamentin päätös, tehty ... (ei vielä julkaistu virallisessa lehdessä). (3) EYVL L 218, 11.8.1976, s. 10, direktiivi sellaisena kuin se on viimeksi muutettuna Euroopan parlamentin ja neuvoston direktiivillä 1999/87/EY (EYVL L 16, 21.1.2000, s. 72). (4) EYVL L 184, 17.7.1999, s. 23. (5) EYVL L 179, 7.8.1972, s. 1. (6) Kolme kuukautta tämän direktiivin voimaantulosta. (7) Kolme kuukautta tämän direktiivin voimaantulosta. LIITE LAJIT, JOISTA KERÄTÄÄN TIEDOT ERI JÄSENVALTIOISSA >TAULUKON PAIKKA> NEUVOSTON PERUSTELUT I JOHDANTO 1. Komissio esitti 24. marraskuuta 2000 perustamissopimuksen 285 artiklaan perustuvan ehdotuksen Euroopan parlamentin ja neuvoston direktiiviksi tilastotietojen keruusta tiettyjen hedelmäpuulajien viljelmien tuotantomahdollisuuksien määrittämiseksi. 2. Euroopan parlamentti antoi lausuntonsa ensimmäisessä istunnossa 13. kesäkuuta 2001. 3. Neuvosto vahvisti yhteisen kantansa 8 päivänä marraskuuta 2001 pidetyssä istunnossaan perustamissopimuksen 251 artiklassa määrätyn menettelyn mukaisesti. II TAVOITE 4. Ehdotuksen tarkoituksena on direktiivin 76/625/ETY kumoaminen ja korvaaminen uudella direktiivillä, joka olisi yksinkertaisempi ja selkeämmin sovellettavissa. Ehdotuksessa esitetään mm. suurempaa joustavuutta tietojen keruuta koskevien menetelmien ja tietojen keruun toteuttamisajankohdan osalta. Siten kynnysarvo korvataan otoksen edustavuuden mukaan määriteltävällä tavoitteella ja jäsenvaltiot saavat mahdollisuuden valita sopivimman ajankohdan tietojen keruulle: ainoana vaatimuksena on tulosten toimittamista komissiolle koskeva määräaika. III YHTEISEN KANNAN ANALYYSI 5. Ottaen huomioon edellä mainitut tavoitteet neuvosto hyväksyi komission ehdotuksen sisällön tietyin muutoksin, jotka perustellaan jäljempänä. Suurin osa muutoksista perustuu Euroopan parlamentin tarkistuksiin erityisesti ehdotuksen avainaloilla kuten luettelo lajeista, joista tietoja kerätään, muuttujat, joista tietoja kerätään sekä viljelmän istutustiheyden laskentaperuste. Neuvosto halusi myös tarkentaa tiettyjen säännösten soveltamisalaa, mm. säännöksiä, jotka liittyvät tietojen toimittamiseen komissiolle koskeviin määräaikoihin (4 artiklan 4 kohta ja 5 artiklan b alakohta). Se teki myös joitain sanamuotoon liittyviä muutoksia (1 artiklan 3 kohta ja 3 artiklan 1 kohta). 6. Johdanto-osan 5 kappale Neuvosto toivoi, että tavoite tiettyjen hedelmäpuulajien viljelmien tuotantomahdollisuuksia koskevista luotettavista ja täydellisistä tilastoista ulotetaan koskemaan myös tuotantoa, jota ei ole tarkoitettu yhteisön markkinoille. 7. 1 artiklan 1 kohta Epäselvyyksien välttämiseksi neuvosto tarkensi, että ensimmäinen tietojen keruu on suoritettava vuoden 2002 aikana. 8. 1 artiklan 2 kohta Pähkinöitä koskevien tietojen keruuta ei tässä vaiheessa kannata tehdä pakolliseksi, mutta jäsenvaltiot, joilla on tietty määrä tällaisten hedelmien tuotantoa, ovat sitoutuneet siihen, että ne pyrkivät keräämään niitä koskevia tietoja. 9. 1 artiklan 2 kohdan g alakohta Neuvosto noudatti Euroopan parlamentin ehdotusta poistamalla sulkeissa esitetyt esimerkit sitrushedelmistä. Näillä hedelmillä ei ole riittävästi yhteisiä piirteitä, jotta ne voitaisiin luokitella saman otsikon alle. 10. 1 artiklan 2 kohdan kolmas alakohta Kuten edellä 8 kohdassa selvitettiin, neuvosto ei saattanut pähkinöitä koskevien tietojen keruuta pakolliseksi. Sen sijaan se hyväksyi Euroopan parlamentin ehdotuksen siitä, että luetteloa ja liitteessä olevaa taulukkoa voidaan muuttaa hallintomenettelyä käyttäen. 11. 1 artiklan 3 kohta Neuvosto korvasi sanat (joiden sato) "myydään" sanoilla (joiden sato) "on tarkoitettu markkinoille" osoittaakseen, että on kyse ammattimaisesta myynnistä. 12. 2 artiklan 1 kohdan A alakohta Neuvosto ei hyväksynyt Euroopan parlamentin pyyntöä perusrunkoa koskevien tietojen huomioon ottamisesta, koska direktiivin tavoitteena on tiedottaa komissiolle tiettyjen hedelmäpuulajien tuotantomahdollisuuksista yhteisössä, jotta komissio voisi täyttää sille hedelmä- ja vihannesalan yhteisestä markkinajärjestelystä ja perustamissopimuksesta johtuvat velvoitteensa. Tietojen keruun ulottaminen perusrunkoa koskeviin tietoihin ei mitenkään vaikuttaisi yhteisen maatalouspolitiikan hallinnointiin, vaikka siitä olisikin etua taimitarhojen hoitajille. 13. 2 artiklan 1 kohdan B alakohta Neuvosto poisti viittauksen "uudelleen varttamisesta", mikä mahdollistaa luotettavampien tulosten saamisen. 14. 2 artiklan 1 kohdan C alakohta Parlamentin ehdotuksesta neuvosto poisti sanan "netto" "istutetun alueen" yhteydestä. Jos tulosten vertailtavuus taataan, laskentamenetelmän perustana voi olla istutettu netto- tai bruttoalue. 15. 3 artiklan 4 kohta Neuvosto lisäsi tämän kohdan, jotta tässä artiklassa käsitellyistä teknisistä kysymyksistä voidaan päättää hallintokomiteassa. 16. 9 artikla Jotta vältyttäisiin siltä, että vanha direktiivi katsotaan kumotuksi ennen kuin uuden direktiivin saattamista osaksi kansallista lainsäädäntöä koskeva määräaika on mennyt umpeen, neuvosto tarkensi 9 artiklassa, että kumoamispäivä on uuden direktiivin voimaantulopäivä 10 artiklan säännösten mukaisesti. Tämän lisäksi neuvosto ilmoitti myös, että direktiivin 76/625/ETY soveltamista koskevat säädökset eivät automaattisesti kumoudu vanhan direktiivin kumouduttua. IV LOPUKSI Neuvosto katsoo, että neuvoston yhteinen kanta, johon sisältyvät edellä esitetyt muutokset, joissa on otettu huomioon Euroopan parlamentin ensimmäisessä käsittelyssä antama lausunto, täyttää parhaiten komission ehdotuksessa asetetut tavoitteet. Komissio on hyväksynyt kyseiset muutokset.